SA’ner in Thaise tronk hoor gou oor appèlAshley Oosthuizen (Foto: Facebook) Ashley Oosthuizen (23), die Suid-Afrikaner wat tans lewenslange tronkstraf in ŉ Thaise tronk uitdien, se appèlsaak sal na verwagting Woensdag voor ŉ paneel onafhanklike regters in ŉ hof in Koh Samui aangehoor word. Die hofverrigtinge vind by dieselfde hof plaas as waar Oosthuizen vroeër aan internasionale dwelmhandel skuldig bevind en gevonnis is. ŉ Aansoek om appèl is lank reeds ingedien en die staat het dit nie teengestaan nie. Haar geliefdes, wat steeds onwrikbaar in haar onskuld glo, hoop dat sy Woensdag vrygespreek sal word sodat sy na Suid-Afrika kan terugkeer. Vriende van Oosthuizen plaas dikwels ook boodskappe van hoop en getuienis van haar goeie karakter op die Facebook-blad A voice for Ashley Oosthuizen. Maroela Media het vroeër berig dat Oosthuizen op 8 Oktober 2020 op dwelmverwante aanklagte in hegtenis geneem is nadat sy vir die ontvangs van ’n pakkie wat by haar werksplek afgelewer is, geteken het. Die pakkie was nie aan Oosthuizen geadresseer nie, maar aan die voormalige eienaar van die Hot in the Biscuit-restaurant in Koh Samui waar sy ŉ bestuurder was. Haar pa, André, het Maandag aan Maroela Media gesê dit gaan onder omstandighede baie goed met sy dogter en dat sy goeie behandeling in die Nakhon Si Thammarat Sentraal-gevangenis in die suide van Thailand ontvang. Sy was aanvanklik in die Koh Samui-gevangenis aangehou, maar is in Desember verlede jaar oorgeplaas. “Sy bied cha‑cha-klasse aan en kan ook vlot Thai praat, lees en skyf. Sy werk in die biblioteek en het ook onlangs die hoofrol in ŉ opvoering vertolk. “Die mense behandel haar goed.” André het sowat twee weke gelede met sy dogter gepraat. ŉ Nuwe toepassing wat die tronk beskikbaar gestel het, maak dit ook moontlik om meer gereeld briewe en foto’s oor en weer te stuur. “Ons kan die app gebruik om briewe en foto’s te stuur wat haar binne sowat twee dae sal bereik. Sy kan dan ook dieselfde app gebruik kom briewe en foto’s vir ons te stuur.” André sê die familie bid vir die beste uitkoms en laat dit in die Here se hande. Hul regsverteenwoordigers in Thailand sal die hofuitspraak met die familie deel sodra ŉ beslissing gemaak is.